                     
Ενημέρωση αγροτών για την αντιπυρική περίοδο – Τήρηση μέτρων πυροπροστασίας

Ο  Δήμος  Σερβίων λαμβάνοντας υπόψη το με Α.Π  2359 οικ. Φ. 702.15/20-7-2026  έγγραφο της ΔΙ.Π.Υ.Ν Κοζάνης  με θέμα: «Λήψη μέτρων κατά την αντιπυρική περίοδο» ενημερώνει  τους πολίτες και ιδιαίτερα  τους αγρότες  της χωρικής μας αρμοδιότητας ότι, κατά την διάρκεια της αντιπυρικής περιόδου είναι απαραίτητη η αυστηρή τήρηση μέτρων  πρόληψης για την αποφυγή εκδήλωσης πυρκαγιών.
Ειδικότερα, καλούνται οι παραγωγοί  να προβούν στη διαχείριση των υπολειμμάτων καλλιέργειας των αγροτεμαχίων εκμετάλλευσης τους, σύμφωνα με την ισχύουσα νομοθεσία. Η διαχείριση αυτή είναι αναγκαία, κυρίως σε αγροτεμάχια που συνορεύουν με δάση ή δασικές εκτάσεις, καθώς η καύσιμη ύλη που υπάρχει  είναι πολύ εύφλεκτη και αποτελεί αιτία εκδήλωσης και ταχείας εξάπλωσης πυρκαγιάς.
 Η δημιουργία αντιπυρικών ζωνών μέσω  άροσης  περιμετρικά των γεωργικών τους εκτάσεων ή σε κατάλληλα σημεία αυτών, συμβάλλει σημαντικά στον περιορισμό του κινδύνου εξάπλωσης πυρκαγιάς και στην προστασία της ανθρώπινης ζωής, της περιουσίας, των καλλιεργειών και του φυσικού περιβάλλοντος.
Υπενθυμίζεται ότι κατά την αντιπυρική περίοδο απαγορεύεται η καύση υπολειμμάτων καλλιεργειών. 
Σε περίπτωση παράβασης, οι αρμόδιες αρχές θα προχωρούν στις προβλεπόμενες από τη νομοθεσία κυρώσεις, συμπεριλαμβανομένης της επιβολής διοικητικών προστίμων και της ενημέρωσης των αρμόδιων υπηρεσιών. 
Ο Δήμος Σερβίων απευθύνει έκκληση προς όλους τους πολίτες να επιδείξουν υπευθυνότητα και συνεργασία, συμβάλλοντας ενεργά στην προστασία της ανθρώπινης ζωής, του φυσικού περιβάλλοντος και της περιουσίας μας. 
Η πρόληψη είναι υπόθεση όλων μας. Η πρόληψη είναι  ευθύνη όλων μας 
Προστατεύουμε τον τόπο μας. 

